STEC กลุ่ม”ชาญวีรกูล”ขายหุ้น 15.35% ให้”ซี.ที.เวนเจอร์” ยันไม่กระทบแผนงาน
STEC กลุ่ม"ชาญวีรกูล"ขายหุ้น 15.35% ให้"ซี.ที.เวนเจอร์" ยันไม่กระทบแผนงาน
14 มิ.ย. 2559

บริษัท ซิโน-ไทย เอ็นจีเนียริ่งแอนด์คอนสตรัคชั่น จำกัด (มหาชน) หรือSTEC เปิดเผยว่า บริษัทแจ้งวันนี้ (14 มิ.ย.) นางสาวนัยน์ภัค  ชาญวีรกูล และนายเศรณี  ชาญวีรกูล ขายหุ้น STEC จำนวนคนละ 117,043,394 หุ้น หรือคิดเป็นสัดส่วนคนละประมาณ 7.67%  รวมจำนวนทั้งสิ้น 15.35% ผ่านทางตลาดหลักทรัพย์แห่งประเทศไทย (ตลท.) ผ่านบลจ. กสิกรไทย โดยขายให้แก่บริษัท ซี.ที. เวนเจอร์ จำกัด ซึ่งมีนางสาวนัยน์ภัค และนายเศรณี ถือหุ้นคนละ 49.99%
ทั้งนี้ การเปลี่ยนแปลงการถือครองหลักทรัพย์ของผู้ถือหุ้นรายใหญ่ของบริษัทดังกล่าวนั้น ไม่ส่งผลกระทบต่อการดำเนินงานของบริษัท และโครงสร้างผู้ถือหุ้นแต่อย่างใด
อนึ่ง วันนี้มีรายการบิ๊กล็อตหุ้น STEC 4 รายการ จำนวน 234,086,788 หุ้น มูลค่าซื้อขาย 5,290.36 ล้านบาท เทรดในราคาเฉลี่ยหุ้นละ 22.60 บาท ขณะที่หุ้น STEC ปิดตลาดที่ 21.90 บาท ลดลง 0.10 บาท หรือ 0.45%
                